Update: 10:01AM EDA sa mai vakacavara toka na noda i talanoa ena macawa sa oti ena kena a golevi vakatabakidua na Koronivuli ni Vulitalatala mai Davuilevu. E kena i naki moni raica na lewe ni lotu na bibi ni Koronivuli oqo ena kena tarai cake na Lotu Wesele ena vakavakarau ni tu-vakataki koya ni Koniferedi ni Lotu Wesele e Viti.
E okati eke ni sa tekivu me ra susugi ka buli na talatala i taukei ena vuku ni kena liutaki na lotu ena veiwasewase, tabacakacaka, veivalenilotu talega. Eda raica na veivakatorocaketaki e a vakayacora ko Rev. Stanley G Andrews ena Vulitalatala.
E a tomana ko Rev Doug Telfer na tarai cake ni vuli e Davuilevu ena kena buli eso na veiyatu lesoni me sotava na gagadre e Viti.
E dua na veivakatorocaketaki levu ena Vulitalatala e vakayacora ko Rev. Andrews, oya na nodra sa okati ena vuli na Radini talatala e Davuilevu.
Ena sala vou oqori, a dolava kina na katuba vou talega ni kena tekivutaki na noda koronivuli ka vakatokai e liu Na Mata Marama Dauveituberi se na Deaconess Order in Fiji. Oqori na vanua ena tekivu ka tomani kina na noda i talanoa ena macawa oqo.
Na bucini ni Koronivuli ni Mata Marama Dauveituberi (Deaconess Order in Fiji)
Na vakanananu oqo ni koronivuli e kau mai ena 1953 ena Bose ni Wasewase ko Viti ka vakayacori e Butt Street ena Siga Lotulevu na i ka 21 ni Okotova 1953. Ena Bose oqori, a vakatauci kina e dua na lewa oya me digitaki e dua na komiti lailai me ratou raica na kena tekivutaki na Koronivuli ni Vuli Mata Marama Dauveituberi ni Lotu Wesele e Viti.
Na komiti lailai ka digitaki sai koya oqo; ko i rau na i liuliu ni Bose ni Wasewase i taukei kei na Idia (the two District Chairman), Mrs R. R. Deoki, Mrs E. Smith, P. Mills, C. S. Weston, D. Rogerson, P. E. Campell kei Viniana Galuvakadua. Na koronivuli ni Mata Marama Dauveituberi a tekivu ena 1964 ka dusia yani na sala titobu ni bibi na nodra vuli na marama ena loma ni lotu me vukei kina na kena veitokonitaki na cakacaka ni Lotu vei ira na marama kei na turaga. Ena
i ka 18 ni Okosita 1964, sa bosei kina me tekivu na Vuli Dikonesi.
Ena i ka 18 ni Me 1965, a lewai kina ena Bose ko Viti me laki dikeva mai ko Mrs Pauline Campbell na sala ni nodra vakavaletaki (hostel) na Dikonesi ka ra vuli tiko ena Deaconess Training Institution e Ositerelia. Ena sala oqo e nanumi me mai vakamuri ena Koronivuli ni Vuli Mata Marama Dauveituberi e Viti.
E dua na marama ko Ann Davenport a i matai ni marama e Viti me taura e dua na sikolasivi ni Lotu (Centenary Scholarship) me laki vuli ena Koronivuli ni Vuli Mata Marama Dauveituberi e Vikatoria, Ositerelia (Victoria) ena 1963 - 1965.
Ena 1966, sa tekivu kina na Vuli e Samabula ka rau a i matai kina ni gonevuli ko Deconess Olivia Nataniela kei Terani Aisake. Ko ira na marama Dikonesi i taukei oqo era a veisosomitaki vei ira na marama sisita (European Missionary Sisters) ena veitikotiko ni veiqaravi me vakataki Dilkusha Home, koronivuli Primary kei na Secondary, na veiqaravi ena veitabacakacaka kei na veiwasewase.
Sokalasivi (Scholarship) ni Vuli Torocake: Me ra laki vuli Nai Talatala kei Na Lewe ni Lotu ena vuku ni veiliutaki ena loma ni Lotu Wesele e Viti.
E monataki vakamatau na lewa oqo ka laurai kina na Vuku ni Kalou ni sa veivakayavalati na Yalo Tabu mera digitaki eso na i talatala kei na lewe ni lotu me ra laki vuli e vanua tani ka lesu mai ka ra mai veiliutaki me vukea na kena tarai cake na Lotu Wesele ni sa tu-vakataki koya.
Ko Rev. Dr. Alan Tippett e kaya e dua na nodra mala ni vosa ena nodra tokona na sasaga oqo ka kaya, We need better leader for every level, that is for ministers, catechists and preacher.
Au a vakataroga eso vei ira nai talatala kei na lewe ni lotu era a lako vakavuli e vanua tani ena veitalai ni Lotu, era kaya ni sa dua na lewa maqosa ka vuku era a vakayacora na Qase ni Lotu taumada e Viti.
Ena sala oqo, e vukea vakalevu na nodra veivakabauti nai talatala vavalagi ena kena sa rawa ni soli na ulu ni veiliutaki ni
lotu ena ligadra na i talatala kei na lewe ni lotu i taukei.
Meu cavuti ira mada eso na lewe ni lotu kei na i talatala era a lakova nai lakolako vakavuli oqo.
Ko Tiu Malo, ena 1953, a soli vua na Centenary Scholarship me laki vuli e Wagga Teachers College e New South Wales, Ositerelia.
Ko Malo e turaga ni Rotuma ka qasenivuli voli ena gauna koya e Lelean Memorial School.
E a vakatura na yacana me laki vuli ko Mr R. S. Udy, na Principal e Lelean ka kaya ko Udy ni na veivuke vakalevu sara ko Malo ena veiliutaki ena Koronivuli ni Lotu Wesele ka ra dauveiliutaki kina na vavalagi. Sa kena gauna oqo me sa tuberi nai taukei ena veiliutaki ena veikoronivuli. Oqo na vakasama titobu nei Mr Udy. E rau a salavata kei Malo ko Sera Ravesi.
Ni sa oti mai na vuli nei Ravesi, a mani donumaki koya sara me Principal e Ballantine Memorial School ena gauna a mai vakasuka kina ko Esiteri Vakalala.
Ko Malo e a Principal ena vuqa sara na noda veikoronivuli ni Lotu Wesele e Viti ka mai vakacegu ena vica na yabaki sa oti ena Dudley High School.
Ko Esiteri Vakalala a lako vakavuli ena 1957 e New England University, Armidale, New South Wales e Ositerelia. E a vuli mai Vulinitu (Queen Victoria School) ko Vakalala. E a veitarogitaka na New Zealand School Certificate mai kea.
Na nodra vuli e vanua tani a veivakauqeti ka veitokoni kina ko Rev Udy, na Principal e Lelean, oya ena nodra a se gonevuli voli kina e Lelean ena 1950 - 1955 o Esiteri. E dua na tuakai Mr Udy e a Chaplain voli e Armidale ka veivosaki kei koya ke rawa ni vakasaqara e dua na sikolasivi nei Esiteri Vakalala. A mani soli vei Esiteri na Centenary Scholarship me laki vuli e Ositerelia.
A lesu mai na vuli ena 1961 ka mai veivakatavulici sara ena yatu lesoni me vaka na geography, English kei na Fijian e Ballantine Memorial School kei Dudley High School.
E mani veitalai na Lotu Wesele ka veitokoni talega ena nona sa talai ko Esiteri me laki qasenivuli ena Vuli Qasenivuli e Nasinu Teachers College. A mani lesu tale mai ena lotu ka digitaki sara me i matai ni taukei me veiliutaka (Principal) e Ballentine Memorial School.
Ena vuku ni osooso vakavuvale, a kerei kina me digitaka tale e dua. A mani digitaki Sera Ravesi. Ena 1976 - 1979, a digitaki talega me i matai ni taukei lewenilotu me taura na Vunivola ni Vuli ena loma ni Lotu Wesele e Viti. Nai tutu oqo era a taura voli mai na vavalagi, ia sa curuma yani na gauna ni veisolisoli ni sa veiliutaki nai taukei ena loma ni Lotu Wesele e Viti. Ko Esiteri talega e a lewena taumada na Komiti ni Cakacakalevu (Komiti ni Leqa tubu koso).
Ko Eliesa Mataiasi e dua na gonevuli gugumatua. A vakauqeta na Lotu Wesele e Viti ko Mr. G. N. Bamford me laki vuli ena vuli ni Diploma Studies e Hawkesbury Agricultural College, Richmond, New South Wales e Ositerelia.
Ena gauna sa vakacavara kina na nona vuli ko Mataiasi, era a matai ni gone i taukei me ra qasenivuli e Navuso Agricultural School.
Oqo e sa cavuikalawa tikoga ena kena sa tekivu me ra veiqaravi mai na gone i taukei ena loma ni Lotu Wesele kei na kena Koronivuli. Ko Akuila Yabaki e lako vakavuli e Armidale ka mai vuli talatala e Davuilevu, ka rawata na nodra Diploma of Theology. A tomana na nodra vuli ena University of the South Pacific ka rawata kina na nodra Bachelor of Arts in Administration and Politics.
A digitaki me Vunivola ni Dauvakau-i-tukutuku ena loma ni Lotu Wesele. A vunivola talega ni Bula Raraba ni Lotu Wesele ka veivuke vakalevu ena kena tarai cake na Lotu ena gauna sa tu-vakataki koya kina.
Ko George Nakaora a laki vuli talega e Ositerelia ena veivakauqeti nei koya nai liuliu vakatawa ni Lotu e Viti ena gauna koya ko Rev Stanley G Andrews. Ena gauna sa oti mai kina no nodra vuli, era a laki qasenivuli e Davuilevu Theological College (Vuli Talatala) kei na Bible School (Vuli Volatabu). A qai yaco e muri me i karua ni Qase Levu e Viti, me sosomitaki Rev Setareki Tuilovoni. E sega ni dede na nodra veiliutaki ni sa kacivi na nodra bula mai vua na Kalou (mate).
Ko Tevita Galuvakadua a laki vuli ena Kings College e Brisbane, Ositerelia.
Ena gauna era sa lesu mai kina ena vuli, e mai veivuke vakalevu sara ena kena volai eso nai vola dusidusi ena kena vueti cake na Lotu ena gauna sa tu-vakaikoya kina. Na i vola e a vola sai koya me sotava na draki ni bula e Viti.
E rua na i vola a vola sai koya na Vuvale Vakarisito kei Na i Talanoa kei Jisu Karisito. Na matai ni nona i vola e vukea vakalevu sara na bula vakavuvale.
Nai vola talega oya e coqa vakalevu sara na businisi ni kena dau volitaki na yago ni marama (Saqamua), na vakaluveni e sala kei na tiko vata ni tagane kei na yalewa ni se bera na tiko vakamau.
Na kenai karua, e vukei ira na lewe ni lotu ena nodra kila ka vakabauta na i talanoa kei Jisu ena i Volatabu.
E i vukevuke yaga talega nai vola oqo vei ira na dauvunau ena gauna koya.
Na veiqaravi nei Galuvakadua me baleta na vola i vola e vukea vakalevu sara na tubu ni bula vakayalo ni lewe ni lotu ena gauna koya.
E na tomani ena macawa mai oqo: Na nodra vuli na lewe ni lotu kei na i talatala e vanuatani.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn